Der udbrød torsdag morgen brand i en firelænget gård ved Hørmested. En længe brænder ned.

Beredskabscenter Hjørring blev torsdag morgen klokken 6.17 kaldt ud til en større brand på en firelænget gård på Tislumvej 101 ved Hørmested. Branden brød ud i en længe, der indeholder foder og halm. - Længen er gået helt op i flammer, og der bliver nu foretaget en kontrolleret nedbrænding, siger vagtchef Heine Hansen fra Nordjyllands Politi. Der er dyr på ejendommen, men de er alle reddet i sikkerhed. Dyrene har ikke været i fare, da branden har været centreret omkring halmladen, hvor den opstod. - Det er formentlig en maskine, som har stået uden for halmladen, der har startet branden, siger Heine Hansen.